ગયા સપ્તાહે એકાએક તેમણે ખોડલધામના ચૅરમેનપદેથી રાજીનામું આપ્યું ત્યારે આ ધર્મ સંસ્થાને રાજકારણના રંગ લાગી રહ્યાનો ભારે વિવાદ જાગ્યો હતો. ખુદ નરેશ પટેલ પર તેઓ કોંગ્રેસની વિચારધારા ધરાવતા હોવાના આક્ષેપો થયા તો ખોડલધામના પ્રમુખ પરેશ ગજેરા અને અન્ય ટ્રસ્ટીઓનો ભાજપ તરફી ઝુકાવ આ વિવાદનું કારણ હોવાની ચર્ચાઓ થઈ હતી. હાલ તો ત્રણ જ દિવસમાં નરેશ પટેલ અને પરેશ ગજેરાએ મીડિયા સામે આવીને વિવાદ પર ઠંડું પાણી રેડી દીધું હતું, પણ આગામી દિવસોમાં ખોડલધામને રાજકારણથી દૂર રાખવું એ ટ્રસ્ટીઓ માટે અગ્નિપરીક્ષા સમાન છે. સૌરાષ્ટ્રના પાટીદાર સમાજને કેશુભાઈ પટેલ અને વિઠ્ઠલ રાદડિયા જેવા સર્વ સ્વીકૃત નેતાઓની ખોટ પણ સાલી રહી છે. આ બંને નેતાઓ જુદાં-જુદાં કારણસર હાલ સક્રિય નથી.